PSTC บวก 2.56% รับผลดี PTT ตั้ง “บิ๊กแก๊ส” เป็นตัวแทนขาย LNG
PSTC บวก 2.56% รับผลดี PTT ตั้งบริษัทลูก “บิ๊กแก๊ส” เป็นตัวแทนขาย LNG-โรงไฟฟ้าจ่ายไฟเพิ่มอีก 10 MW หนุนผลงานปี 61 โตแจ่ม ล่าสุด ณ เวลา 10.59 น. อยู่ที่ 0.80 บาท บวก 0.02 บาท หรือ 2.56% สูงสุดที่ 0.81 บาท ต่ำสุดที่ 0.78 บาท ด้วยมูลค่าซื้อขาย 35.86 ล้านบาท
7 มี.ค. 2561

ผู้สื่อข่าวรายงานว่า ราคาหุ้น บริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC ล่าสุด ณ เวลา 10.59 น. อยู่ที่ 0.80 บาท บวก 0.02 บาท หรือ 2.56% สูงสุดที่ 0.81 บาท ต่ำสุดที่ 0.78 บาท ด้วยมูลค่าซื้อขาย 35.86 ล้านบาท

ทั้งนี้ ราคาหุ้น PSTC ปรับตัวขึ้น หลัง บริษัท ปตท.จำกัด (มหาชน) หรือ PTT แต่งตั้งบริษัท บิ๊กแก๊ส เทคโนโลยี จำกัด (BGT) ซึ่งเป็นบริษัทลูกของ PSTC เป็นตัวแทนจัดจำหน่ายก๊าซธรรมชาติเหลว (LNG) ให้แก่โรงงานอุตสาหกรรมใช้เป็นเชื้อเพลิงในกระบวนการผลิต
โดยวานนี้ (6 มี.ค.) PTT ร่วมลงนามแต่งตั้งให้ บริษัท บิ๊กแก๊ส เทคโนโลยี จำกัด (BGT) ซึ่งเป็นบริษัทลูกของ PSTC เป็นตัวแทนจัดจำหน่ายก๊าซธรรมชาติเหลว(LNG) ให้แก่โรงงานอุตสาหกรรมใช้เป็นเชื้อเพลิงในกระบวนการผลิต โดยบิ๊กแก๊สฯ ได้รับการคัดเลือกให้เป็นผู้ค้ากลุ่มแรกของ ปตท.เพื่อทำสัญญาซื้อขาย LNG ไปจำหน่ายให้กับลูกค้ากลุ่มโรงงานอุตสาหกรรม มีระยะเวลาสัญญากว่า 10 ปีและสามารถต่อไปอีกคราวละ 10 ปี
ด้าน บล.เมย์แบงก์ กิมเอ็ง (ประเทศไทย) ระบุในบทวิเคราะห์ BGT เป็นหนึ่งในบริษัทย่อยของ PSTC ที่ได้เข้าลงทุน 51% ในช่วงปลายปีที่ผ่านมา ซึ่งการเป็นคู่ค้า LNG กับ PTT เพื่อจับกลุ่มลูกค้าภาคอุตสาหกรรม จากเดิมที่จับกลุ่มค้าปลีกจากการจำหน่ายก๊าซปิโตรเลียมเหลว (LPG) และสถานีบริการก๊าซธรรมชาติสำหรับยานยนต์ (NGV) เป็นหลัก การรับรู้รายได้และกำไรจาก BGT เต็มปีแรก
รวมกับธุรกิจโรงไฟฟ้าเดิมของ PSTC ที่มีกำลังผลิตจ่ายไฟเพิ่มอีก 10 เมกะวัตต์ (MW) จะเป็นปัจจัยหนุนผลประกอบการปี 61 ของ PSTC ให้ขยายตัวเมื่อเทียบกับปีก่อน
ด้านเทคนิคหุ้น PSTC ยังแกว่ง sideway กรอบ 0.76-0.80 บาท